khistorydata/jeongjo-sjw-relations huggingface dataset:
정조 22년
尹光顔以義禁府言啓曰以刑曹草記內官咸昌郁江原道三陟府定配所押送批旨內移送禁府擧行可也事命下矣咸昌郁依例發遣府羅將卽爲押送于三陟府配所之意敢啓傳曰知道
정조 22년
應敎韓用鐸持平尹之鉉校理韓致應朴崙壽副校理李貞運朴吉源正言洪受浩修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上二行六字刀割答三司曰不允七字刀割
정조 22년
持平尹之鉉正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平尹之鉉啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
正言洪受浩啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
吏曹判書金載瓚疏曰伏以臣於見帶之任逐歲一叨便成歲課今已閱三歲而三叨任矣前後行政不知爲幾十遭而其所七顚八倒觸事憤乖者可謂無政不然指不勝摟然而譴何不降於上公議不發於下有若鍊習銓衡眞箇可堪者一則荷父母顧復之恩也二則賴天地庇庥之化也以臣所存較臣所遇臣實一世之倖人耳得之於不可得者倖也免之於不可免者倖也倖是千百中一有而苟或幸其爲倖事事而希之則從古不敗者必無其理矣臣用是爲憂若隕淵谷得官於不可得之地則戒懼甚於失官免罪於不可免之時則憂畏倍於獲罪于今三數年之間蓋未嘗一日而安寢與食噫紆縉拖紫出入顯班非不榮且華矣而臣則積憂薰慮日夕若驚年未至而心力已老矣殿下天只臣豈敢一毫誣也臣自始除之日非不欲疾聲大呼力辭乃已而區區陳情之章自歸例讓斷斷由中之懇無地悉暴而義分是懼屢煩路格竟不免抑情出膺居然爲五朔之久而月前大政又不得不黽勉冒當倘非我殿下曲加顧憐導以牖之則臣豈能得免大戾保有今日哉臣本不敢以銓官自處豈或以大政爲瓜滿備例願免而念臣必遞之義如右所陳實不係於大政前後今玆披心之請亦云晩矣嗚呼神功不宰而各從其欲故萬物得以曲遂天鑑雖遠而能察其誠故一言可以感動伏惟殿下於臣涵育其仁照臨孔邇若蒙至德盛化成始成終之澤察臣中心遞臣見職俾得以不枉素性克效微忱則死日如生隕結是圖者卽臣之至願至懇而況臣於六七年前重患血痢之症首尾四載幾殊厪甦而仍成心腹貞痼之疾形殼雖存氣血都脫少失將攝輒復如期而發而頃於政座歸路忽患血病㵕瀉如注一日而三四發者已有日而兼以赤痢之症乘虛復劇度數無計氣息漸垂肚腹澎急食飮全阻目下形症實難時日間差可陳力就職其勢末由玆以疾痛必呼之情敢此尾陳伏乞天地父母特賜鑑憐亟解臣所帶之任俾蒙生成之澤千萬至祝臣無任云云答曰省疏具悉政期未必非瓜期然而做錯之外往往有破壞格例處未聞推緘之備囊所以爲卿憫嘆引病陳懇又如此本職今姑許遞
정조 22년
修撰洪樂游疏曰伏以春秋相避其法甚重在下當遞館規卽然臣與承政院左副承旨臣鄭尙愚有娚妹應避之嫌所帶春秋之銜自在宜遞之任玆敢援例陳章仰瀆崇嚴伏乞聖明亟令該曹照例遞改俾公格存而私分安焉臣無任云云省疏具悉疏辭下該曹稟處
정조 22년
吏曹啓目粘連觀此弘文館修撰洪樂游上疏則以爲臣與承政院左副承旨臣鄭尙愚有娚妹應避之嫌所帶春秋之銜自在宜遞之科亟令該曹照例遞改亦爲白有臥乎所相遞之法在下當遞洪樂游兼帶春秋館記事官之任依例減下何如判付啓依允
정조 22년
戊午七月十三日卯時上御誠正閣諸承旨持公事入侍時右承旨蔡弘遠左副承旨鄭尙愚右副承旨尹光顔同副承旨李溏記事官洪奭周假注書李允謙記注官金景煥承膺祚檢校待敎李存秀以次進伏訖上曰下直守令初仕人入侍奭周承命出傳與茂山府使閔百履肇慶廟參奉朴宗民偕入進伏上曰守令初仕人次第進前百履進奏職姓名上曰下往善爲之也仍命溏宣諭先退宗民進奏職姓名上曰擧顔年幾何宗民曰年今三十六矣上曰汝做詩賦表各幾首宗民曰詩表各五百首做得賦則只做數十首矣上曰今番應製詩果善做矣自光州領賞而來耶宗民曰受香爲急故未及領賞而來矣上曰汝至親中有誰存焉宗民曰至親無顯達者與朴宗正爲十寸矣上曰自故參議朴東說已爲居生於羅州耶宗民曰臣本京居而臣父下往羅州寓居矣上曰連姻中有誰存焉宗民曰李敬一卽臣之五寸姑母夫矣上曰去晦之雨羅州亦得均洽耶宗民曰去晦果得大雨矣上曰年事何如宗民曰早稻則稍勝於昨年而五月晦間之晩移者則難保其結實大體山郡少勝於沿海矣上曰惟在來頭結實之如何而今年節候比常年差早見今夜早之氣涼意頗生言念民事憂慮實深矣仍命宗民先退命讀各房公事弘遠讀奏平安監司閔鍾顯狀啓龜城府使徐㬦到任事光顔讀奏江原監司金履翼啓本罪人金成福等限滿令該曹稟處事命分書判付訖敎光顔曰日前偸兒乘夜潛入於宣禧宮內事覺逃躱云雖無物件之偸窮者而聞甚可駭所謂左右捕廳何去而未卽登時捕捉近來捕廳譏詗之解弛推可知也如許捕將將焉用哉昔在先朝以毓祥宮踰入賊事其時捕將輩乃有臨門親問之擧處分至爲嚴重而今番則以三令五申之意姑爲參酌該廳從事官發牌以此筵敎嚴明分付該廳行首軍校則令兵判爲先開坐決棍十度以今日午時爲捉納之限捧侤音萬一踰限則該將臣輩當有嚴處分以此分付命書榻敎曰不爲仕進承旨許遞前望單子入之待下批牌招察任仍命退諸臣以次退出
정조 22년
行都承旨李鼎揆在外行左承旨洪義榮坐右承旨蔡弘遠坐左副承旨鄭尙愚病右副承旨尹光顔坐直同副承旨李溏坐直注書洪奭周病尹命烈未肅拜假注書黃基天仕李允謙仕直事變假注書黃萬齡仕
정조 22년
尹光顔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
尹光顔啓曰禁衛營將官來言今日本營軍兵日次私習云矣敢啓傳曰知道
정조 22년
尹光顔啓曰御營廳將官來言今日本廳軍兵日次私習云矣敢啓傳曰知道
정조 22년
洪義榮啓曰新除授行都承旨李鼎揆時在慶尙道慶州地斯速乘馹上來事下諭何如傳曰允
정조 22년
尹光顔啓曰御營大將李漢豐以厲祭獻官今方受香出去矣所佩命召來請還納何以爲之而將兵之任不可一刻無摠察之人何以爲之敢稟傳曰仍佩往來都提調摠察從事官發牌聽傳敎
정조 22년
傳于洪義榮曰慈殿湯劑監煎之時提調之稱病不進事體未安藥房提調鄭昌順推考牌招卽爲監煎
정조 22년
傳于洪義榮曰左承旨馳詣宗廟景慕宮奉審摘奸以來
정조 22년
傳于洪義榮曰慈殿湯劑監煎之時提調豈敢過時不爲入來乎批下更卽爲牌招
정조 22년
洪義榮啓曰知中樞府事鄭昌順旣入闕中不爲肅謝直爲出去事甚未安推考警責何如傳曰允
정조 22년
吏曹判書前望單子入之金文淳落點
정조 22년
洪義榮啓曰吏曹判書金文淳參判李祖承參議魚用謙牌不進推考傳旨及罷職傳旨今方捧入而聞政命下之後如是違牌不卽承膺事甚未安判書參判更卽牌招何如傳曰允
정조 22년
洪義榮啓曰吏曹判書金文淳參判李祖承再牌不進推考傳旨今方捧入而開政命下之後連事違召不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 22년
以吏曹參議魚用謙牌不進罷職傳旨傳于洪義榮曰只推更爲牌招
정조 22년
傳于洪義榮曰吏判批下卽爲牌招
정조 22년
有政吏批判書金文淳參判李祖承牌不進參議魚用謙進右副承旨尹光顔進啓曰判書金文淳參判李祖承牌招不進小臣獨政未安何以爲之敢稟傳曰只出緊任以朴崙壽爲掌令沈煥之爲禮曹判書尹厚東爲平壤庶尹
정조 22년
兵批判書李時秀進參判柳誼參議李翼晉病參知李尙度入直進同副承旨李溏進大護軍金載瓚李秉鼎副護軍宋銓李始源以上竝單付
정조 22년
洪義榮以景慕宮都提調意啓曰太常生梨今方薦新於本宮而宮苑生梨初無結實莫重薦新無以擧行不勝惶恐之意敢啓傳曰知進
정조 22년
洪義榮以弘文館言啓曰校理朴崙壽副校理李貞運副修撰朴鍾淳連呈辭單不爲行公竝卽牌招察任何如傳曰允
정조 22년
尹光顔以都摠府言啓曰副摠管鄭觀采以禁衛營中軍軍兵等中日試放事南別營晝仕出去之意敢啓傳曰知道
정조 22년
尹光顔以左右邊捕盜廳言啓曰宣禧宮內作賊罪人趙匡廉捉得之意敢啓傳曰知道爲先嚴覈捧草供草記可也
정조 22년
尹光顔以義禁府言啓曰卽接大丘府定配罪人洪履簡戶奴呈狀則其上典履簡去夜遭父喪云依法典給暇歸葬過三月後還發配所事分付該道道臣之意敢啓傳曰知道
정조 22년
尹光顔以右邊捕盜廳言啓曰謹依本廳草記批旨罪人趙匡廉爲先嚴覈取招則所供以爲矣身本來居生於宮底而本宮色掌之任矣身父子相傳隨行矣今年正月日不記夜間矣身潛入內入房爲隣房所發覺見逐以行止殊常汰去色掌而矣妹以本宮內人初不欲周旋仍存亦不爲對面有若絶其同生之義矣身以此居常痛限一欲逞憤果於今月初八日夜乘矣妹出他之時潛入房內欲偸家藏器物之際至於發覺逐出之境而悍毒去而益甚惡習終不悛改又於初十日夕隱身於宮內幽僻處夜深後又入房內未及偸出亦爲現發末乃被捉於本廳譏察至於此境矣身雖無所偸贓物究其所犯萬死無惜而其他賊情毋論宮內宮外無所作賊之事相考處置納招矣敢啓傳曰旣有捧草供草記之命則當以草記具草供入啓而不此之爲卿則推考昔在先朝以毓祥宮墻垣踰入賊事其時捕將及罪人等處分何如乎今番事雖與其時大有間焉雖不別般處分而近來捕廳譏詗之解弛則可知不可以登時捉納有所寬恕此後另加着念趙匡廉移送左廳別般嚴治減死絶島爲奴可也
정조 22년
執義趙德潤應敎韓用鐸獻納徐有聞校理朴崙壽韓致應副校理朴吉源李貞運修撰洪壽晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀割答三司曰不允六字刀割
정조 22년
執義趙德潤獻納徐有聞啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
獻納徐有聞啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
知事鄭昌順疏曰伏以臣於垂死病中伏奉藥院除命恩出特點職忝保護到處洪造與天無極況當湯劑監煎之日實非微臣言私之時情拘病痼無望承膺坐違嚴召罪合萬殞仍念臣卽一聖世之僇人耳喙息尙寄於人世性命苟全於叢鏑者實荷我聖上生成之澤天地於臣庇覆之恩父母於臣臣雖朝夕入地身化爲土土化爲灰惟有頂戴恩私銘鏤心肺庶幾他生犬馬之報耳臣本狷隘之性多仇少與率直之言有觸無諱孤立周行坦衷自恃低徊睢盱之場墑埴鍾漏之塗揚歷內外餘四十年只信古人聖主知民臣不孤矣之言人猜不知鬼怒不覺宜去不去當退不退畢竟狼狽自取坑坎遭彈而後去被嘖而後退噫禽鳥微物色則斯擧臣旣眛避色之智已受繒繳之加人而不如島眞臣之謂矣上有閔覆之天下無措足之地頭戴容光之照心抱覆盆之冤皆臣之罪寔臣之命臣方自怨自艾未暇尤人此臣所以年前登對之時面陳乞骸之懇敢引古者勤致之例冀遂微臣引退之願而拙辭淺誠未奉兪音泯默徊徨三載于玆若臣一去之義不待三字之銜臣身臣心久隔簪紳之列已斷雲霄之夢藉使臣無他情病可堪奔走懸車之年已過禮防之限斯存縻之以爵祿不如養之以廉耻備之以任使不如與之以骸骨況今聖明無物不遂百度共貞四維是張如臣僇癈之蹤雖不可與議於以禮進退之節年至告休典禮則然難噓者枯木之春不奪者匹夫之志伏乞聖慈特推帷蓋之恩永垂終始之澤刋臣朝籍許臣斥退則臣當瞻雲拜日祝聖壽於萬年結草銜環報聖恩於來世而已臣言至此淸血自逬臣無任云云答曰省疏具悉前此悠悠由於不知本情勿辭行公
정조 22년
吏曹判書金文淳疏曰伏以臣於銓衡之任何嘗一分擬似而只緣受恩如天圖報無地夷險燥濕筋力奔走爲區區涓刹之報故前後除命之下不敢一遭逡巡而竭蹶叨膺視同倘來今此誤恩義又及如有一毫趨承之望則顧何敢飾辭例讓以干瀆擾之誅哉第臣自來虛脆又善疾病犬馬之齒不及耄期而蒲柳之質奄成癃老又徑昨冬重病以後神精氣力尤無餘地欲語而忘言遇事則橫決自春徂夏便同烟霧中經過而忽自旬日之前重得傷暑之症寒熱交攻嘔泄竝作勺水不能近口虛汗長流遍體終日達夜宛轉床笫而宿疾乘機闖發昏眩欲窒氣息如縷屢試刀圭無以責下山之勢故伊間藥院之承候賓筵之登對一不得自力趨進此際除旨忽下於涔涔㱡㱡之中開政有命庚牌薦臨夫以臣之庸才淺識雖在精力如常之時猶不免瘡疣百出之嘆況今病狀危劇房闥之間亦無以自强動作則束帶造公實非時日之可期玆不得不疾聲呼籲於仁覆之天伏乞聖明俯賜鑑諒亟遞臣所帶職名俾便調治以卒生成之澤仍治臣逋慢煩瀆之罪以肅朝綱千萬幸甚臣無任云云答曰省疏具悉宿硏也卿其勿辭行公
정조 22년
戊午七月十四日辰時上御誠正閣諸承旨持公事入侍時行左承旨洪義榮右承旨蔡弘遠右副承旨尹光顔同副承旨李溏假注書黃基天李允謙記注官金景煥承膺祚檢校待敎李存秀以次進伏訖光顔讀奏黃海監司李義駿狀啓九月山城別將金麗海到防事平安監司閔鍾顯狀啓林土別將朴東秀到付事命書判付又命書榻敎曰平壤庶尹身死之代今日政各別擇差待下批催促下送又命書傳敎曰吏曹判書前望單子入之命書傳敎曰政官牌招開政上曰今當湯劑監煎之時提調之尙不承牌事體所在此豈成說乎牌去來連爲催促卽令入來事分付賤臣承命出傳命書榻敎曰王大妃殿進御袪暑和中湯依前方自今日一貼式限五貼煎入敎義榮曰此後城隍祭傳香時與大中祀或朔望祭相値城隍香祝則以他承旨傳之該房則勿令同爲擧行事招致香官分付以爲定式可也仍命退諸臣以次退出
정조 22년
行都承旨李鼎揆在外行左承旨洪義榮坐右承旨蔡弘遠坐左副承旨未差右副承旨尹光顔坐直同副承旨李溏坐直注書洪奭周病尹命烈未肅拜假注書黃基天仕李允謙仕直事變假注書黃萬齡仕
정조 22년
藥房提調鄭昌順行左承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
洪義榮啓曰左副承旨鄭尙愚今日不爲仕進卽爲牌招何如傳曰允
정조 22년
尹光顔啓曰全羅兵使徐英輔密符傳授次密匣請出之意敢啓傳曰知道
정조 22년
備忘記全羅兵使徐英輔下直長弓一張長箭一部片箭一部筒兒一箇賜給
정조 22년
以京畿監司李在學狀啓豊德府船人李謀金施賞一款令該曹稟處事傳于尹光顔曰船人李謀金之拯活人命至於此多其在重人命之意何待回啓帖加卽爲成送回諭去月之事今始報來該邑雖謂之無倅可也爲先令該府拿問該府使捧口招以聞
정조 22년
以忠淸監司李泰永狀啓禮山縣監朴宗羽謂有私嫌不呈公狀罷黜事傳于洪義榮曰此時該邑豈可徑遞私嫌云云焉敢登諸奏御文書乎狀啓還下送
정조 22년
以副校理李貞運副修撰朴鍾淳牌不進罷職傳旨傳于洪義榮曰只推
정조 22년
以忠淸監司李泰永狀啓戶籍軍案修改之限更以明年秋退定事令廟堂稟旨分付事傳于尹光顔曰依狀請施行事三懸鈴行會本道及兩南其中已捧處不必還給無若昨年之旣徵更徵之有害無益事嚴飭此後繡行及備郞之行實惠有無使之考察
정조 22년
尹光顔以司僕寺一二提調意啓曰濟州出來後運年例進上馬八匹屯馬二百匹內一匹船中故失一匹到中路故失實納馬二百六匹及先運上來時到始興逃逸馬五匹竝捧合馬二百十一匹禾毛色別單書入而年例馬則乃八駿名色今此所納俱爲體小玄黃無一可用事之可駭莫此爲甚當該封進官濟州牧使曺命楫爲先從重推考以懲日後何如傳曰武倅反不若文倅乎越俸一等可也
정조 22년
尹光顔以壯勇營御營廳言啓曰峨嵯山下胎峯近處有虎跡而自司僕寺報來矣兩營善放砲手各三十名調發將校率領自今日竝力行獵之意敢啓傳曰知道牙兵減數出送可也
정조 22년
尹光顔以右邊捕盜廳言啓曰以本廳罪人趙匡廉捧草供草記批旨內旣有捧草供草記之命則當以草記具草供入啓而不此之爲卿則推考昔在先朝以毓祥宮墻垣踰入賊事其時捕將及罪人等處分何如乎今番事雖與其時大有間焉不別般處分而近來捕廳譏詗之解弛可知不可以登時捉納有所寬恕此後另加着念趙匡廉移送左廳別般嚴治減死絶島爲奴可也事命下矣罪人趙匡廉移送左邊捕盜廳之意敢啓傳曰知道
정조 22년
尹光顔以司僕寺一二提調意啓曰濟州山馬監牧官金景喆丁巳戊午兩年條封進馬二匹今纔上來禾毛色別單書入依例內廐立養之意敢啓傳曰知道
정조 22년
尹光顔以壯勇營御營廳言啓曰峨嵯山近處有虎跡兩營砲手各三十名調發行獵事草記傳曰知道牙兵減數出送可也事命下矣謹依批旨內辭意本營牙兵三十名御營廳牙兵三十名內各減十名之意敢啓傳曰知道觀勢從便先爲撤獵後草記可也
정조 22년
尹光顔以左邊捕盜廳言啓曰右邊捕盜廳罪人趙匡廉捧草供草記傳曰旣有捧草供草記之命則當以草記具草供入啓而不此之爲卿則推考昔在先朝以毓祥宮墻垣踰入賊事其時捕將及罪人等處分何如乎今番事雖與其時大有間焉不別般處分而近來捕廳譏詗之解弛可知不可以登時捉納有所寬恕此後另加着念趙匡廉移送左廳別般嚴治減死絶島爲奴可也事命下矣自右邊捕盜廳移來罪人趙匡廉各別嚴棍三十度後減死絶島爲奴次移送秋曹之意敢啓傳曰知道
정조 22년
尹光顔以義禁府言啓曰豊德府使金珠淵令該府拿問捧口招以聞事傳旨啓下矣金珠淵以兼營將守令時在任所云依例發遣府書吏差兼官後拿來何如傳曰允
정조 22년
左副承旨鄭尙愚疏曰伏以臣母素抱貞疾居常凜綴又當換節之際將攝失宜患暑呻吟已有日而臣於逖違之餘伏蒙恩除日覲耿光感激欣幸微忱自切不敢言私黽勉供職矣再昨公退歸視母病則自來痰癖之症挾感益肆胸膈牽痛食飮全却寒熱交攻眞元漸消委臥床褥證形危苦臣方左右扶持方寸如灼目下情理實難離捨召牌儼臨承膺無路玆不得不疾聲呼籲於仁覆之天伏乞聖慈俯垂矜憐亟遞臣所帶之職以便救護仍治臣瀆擾之罪以肅朝綱千萬幸甚臣無任云云踏啓字
정조 22년
應敎韓用鐸掌令權晙校理韓致應副校理朴吉源正言洪受浩修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀割答三司曰不允六字刀割
정조 22년
掌令權晙啓曰請寢李汝節定配之命更令王府數覈取服施以當律措辭見上請崔進吉依律處斷措辭見上答府曰不允
정조 22년
正言洪受浩啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘從黨亦令嚴鞫處斷以折奸萌措辭見上答院曰不允
정조 22년
戊午七月十五日卯時上御誠正閣藥房入診諸承旨持公事入侍時提調鄭昌順行左承旨洪義榮右承旨蔡弘遠右副承旨尹光顔同副承旨李溏假注書黃基天李允謙記注官金景煥承膺祚醫官柳光翼金孝儉李敬培朴春源吳仁豊朴宗潤以次進伏訖昌順等曰晩炎甚熱二十二字刀割聖體若何二十七字刀割上曰一樣矣昌順等曰王大妃殿氣候何如上曰一樣矣昌順等曰惠慶宮氣候何如上曰一樣矣仍敎曰久不見卿矣昌順曰得覲耿光已過三年而今始登對矣慈殿湯劑監煎時晩飭敎屢下故蒼黃震剝冒沒趨承而一邊告休一邊束帶臣雖不顧廉隅朝廷事體寧有是乎臣之一生藉手惟是無隱無黨而殿下臨御以來禮待臣隣四維爲重如臣無狀通籍三十年今則身名僇辱膂力旣愆而迫於嚴命冒役供職則是大有違於重四維之政也上曰過矣從古人臣之遭羅何限而豈可以此爲斷然必退之計乎古人或有年至而未退者見卿筋力無異於前何必過引昌順曰非但古人爲然今亦或有係國家安危者或有輔相之不可輕易許退者而臣則旣已告休又從而夤緣束帶則烏在其勵廉恥之義也況四十而强仕七十而致仕載在禮經未聞年至而猶爲之揚揚仕路也我朝略倣宋朝規模年位雖不如臣而已有告退者伏望得蒙體諒之恩以卒生成之澤焉上曰誰有年位之不如卿而告退者耶昌順曰洪秀輔徐有臣在耳上曰徐有臣則非但爲自家一身之區處欲爲全保其家也洪秀輔則以其二子旣獻於朝廷自家去留非關於世故亦爲其保有晩節竝令許退而卿則異於此向來遭人言不過外面執跡者之論今已水流雲空則何乃如是爲引乎告休之請從當許施於筋力大衰之日矣昌順曰伏奉聖敎臣不能無憾於天地之大也臣有永定自劃者今日登筵一則爲藥院診候二則爲一暴本情於前席以從禮經當退之義自今筵退後更無進身之望君父之前豈敢二三其言乎上曰過矣就座仍命昌順先退上曰知事肅謝左承旨出去卽爲捧入而肅謝後監煎事分付義榮承命先退上曰下直閫帥入侍出榻敎基天承命出傳與全羅兵使徐英輔偕入進伏上曰全羅兵使進前英輔進奏職姓名上曰下往善爲之也仍命降宣諭先退弘遠讀奏慶尙監司李義綱狀啓安東府使柳師模到任事義城縣監徐有曾大丘判官洪景斗到任事咸鏡監司李集斗狀啓文川郡守金良倜到任事高山察訪丁志元到任事溏讀奏江原監司金履翼啓本去月遺棄兒給料數爻開錄事命分書半付訖仍命退承史以次退出
정조 22년
戊午七月十五日辰時上御重熙堂左承旨入侍有司堂上同爲入侍時行左承旨洪義榮假注書李允謙記注官金景煥承膺祚有司堂上兵曹判書李時秀戶曹判書趙鎭寬行護軍李書九以次進伏訖上曰日氣之不調今年最甚昨今東風各穀之受損必多繼此得雨則何幸而連日杲杲實爲悶然矣諸道所聞何如時秀曰嶺南則見今市直皮牟一石價爲三兩半米一石爲八兩云矣鎭寬曰湖南則被災外間多穴農湖西則內浦一邊災荒尤甚卽今民情萬無安土之望云矣書九曰湖南蘆嶺以下稍勝於右沿故道伯欲貿遷康津邑穀以爲濟活右沿之民云矣上曰晩移則終無食實之望云耶書九曰此後連得雨順風調則晩移之旁枝茁長者庶或成實而此亦萬分之一也上曰他道穀有移轉之例未知何年爲之也書九曰臣未知年條之的在何年而間多北穀關西穀移餉之擧矣鎭寬江華自是金湯之地元來庫儲之充溢勝於南漢近聞本都穀簿萬不成說云今若更爲沁府儲穀之道則庶或爲不虞之備矣書九曰日前臣與戶判有所相議沁都儲穀事極爲便好矣上曰江華卽是兩西咽喉而近來穀簿不滿二萬石極甚疎虞矣書九曰兩西穀船運時直到沁府運輸之便利莫如此地及今預議其轉運之方則可爲明春推用之道若或後時則恐有鞭長不及之慮矣上曰海西穀多邑未知幾處也時秀曰安岳信川等邑最是穀多處而擧皆麤劣但白川則穀之精實稍勝於他邑其中延安與沁都相望之地一帆風可以利泊矣上曰才不借於異代卿等若聚精會神則如此之年何難救荒之策卿等勉爲之也仍敎曰今日召見民事之外又有下敎者大抵今年旱災非比尋常其中湖西之一向暵乾眞所謂究之不得錄囚疏決或有幽鬱之宣洩者而不知之中亦豈無干和之端耶切欲別下傳敎使抱冤者訴冤而向來李漢福事出後不必更提此等說卿等以私書錄送筵敎於三南道臣使之心誠求之自斷者自斷啓聞者啓聞以爲洩幽導私之道可也命書傳敎曰地處何如聞其奄逝慘惻之外本家無主祀之人何以慰譬慈心乎職雖蔭官前有可援之例僉正洪守榮家賻物優數輸送板材價題給事分付該曹仍命退諸臣以次退出
정조 22년
行都承旨李鼎揆在外行左承旨洪義榮坐行右承旨沈晉賢坐直左副承旨蔡弘遠坐右副承旨尹光顔坐直同副承旨李溏坐注書洪奭周病尹命烈未肅拜假注書黃基天仕李允謙仕直事變假注書黃萬齡仕
정조 22년
洪義榮啓曰吏曹郞廳來言承旨有闕政事取稟傳曰前望單子入之待下批牌招察任
정조 22년
傳于洪義榮曰吏房承旨入侍
정조 22년
蔡弘遠以賑恤廳言啓曰西部倉洞契任掌劉祥頊今月十五日本洞路傍得一歲遺棄男兒同里居私婢連伊欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 22년
尹光顔以壯勇營御營廳言啓曰兩營各定善放砲手二十名行獵於峨嵯山而場外北邊新峴近處中虎一頭捉得封進矣兩營捉虎將卒姓名別單書入而尋逐虎跡今已捉得姑爲撤獵間間出送牙兵更尋虎跡何如傳曰允此後行獵兩營輪回與一營專當間指一定式可也
정조 22년
尹光顔以刑曹言啓曰因左邊捕盜廳啓辭罪人趙匡廉各別嚴棍三十度後減死絶島爲奴次移送秋曹事命下矣罪人趙匡廉全羅道羅州牧智島爲奴定配所卽爲押送之意敢啓傳曰知道
정조 22년
應敎韓用鐸持平尹之鉉獻納徐有聞校理韓致應副校理朴吉源李貞運修撰洪秀晩洪樂游副修撰鄭東榦啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分廼至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟彼梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此不覺懍然廼於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今其贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任春遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻授比之奏宿處顧戀手脚盡露物議喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況綱打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十五字刀割姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀割答三司曰不允
정조 22년
持平尹之鉉獻納徐有聞啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某世爲吏判某也爲閫帥等說爛熳於前後諸賊之供而妖任理凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人亟施孥籍趾賊等凶種夬施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧漸恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝政之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行五字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠六字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失富以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘惟此一款卽是斷案而尤有國入之至今所腐心痛骨者壬寅秋邦慶實是八域臣民歡忭蹈無之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沫飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 22년
持平尹之鉉啓曰守令之職卽所以體九重分憂之念任百里牧民之責而刑杖之具皆用較定之判者寔出於我聖上好生之德義也苟或有枉法殺人則其罪罔赦而今此昌原府二十五人殺死之事何其配也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐食饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律今於疏決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證懼備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例栲訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終至於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷答府曰不允
정조 22년
獻納徐有聞啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設荒怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說諉引徒黨慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾與咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸梁心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌答院曰不允
정조 22년
知敦寧申思運疏曰伏以臣田廬病伏之中恭承除命授臣以知敦寧府事邸報纔到鄕隣動色驚惶感激歷日靡已卽宜趨詣京輦粗伸逖違之忱而臣年迫八耋重得風疾肢體轉動不得神精茫眛如失從此餘生已分癃廢扶舁登途斷無其路瞻望宸極不勝耿結之至況臣旣無敦寧則公格自在應遞虛縻亦極悚悶玆敢略綴短疏冒瀆榮聽伏乞聖明俯賜諒察亟令所可將臣見帶職名照法鐫改以便公私千萬幸甚臣無任云云答曰省疏具悉疏辭下該曹稟處
정조 22년
戊午七月十六日辰時上御重熙堂左副承旨入侍時左副承旨蔡弘遠假注書李允謙記注官金景煥承膺祚以次進分訖上曰新除承旨入來與否知入賤臣承命出問以已爲入來回奏上曰臺諫入來耶弘遠曰已爲入來矣上曰然則何不卽爲傳啓自明日諸臺入來傳啓後批答亦卽須布於拜辭朝報事定式可也仍命退承史以次退出
정조 22년
行都承旨李鼎揆在外行左承旨洪義榮坐直行右承旨沈晉賢坐左副承旨蔡弘遠坐右副承旨尹光顔坐直同副承旨李溏病注書洪奭周病尹命烈未肅拜假注書黃基天仕直李允謙仕事變假注書黃萬齡仕
정조 22년
洪義榮啓曰來二十一日輪對日次矣敢稟傳曰當次人受點後日次待令
정조 22년
洪義榮啓曰來二十一日朝參日次矣敢稟傳曰停
정조 22년
尹光顔以刑曹言啓曰卽接廣州留守移文則以爲卽者肆覲站撥將牒呈內今月十四日夜京居李姓兩班多率奴僕下來本站本站監官池興麟私自結縛其所施刑無所不至仍爲捉去京中而所率下人皆稱刑曹使令仍爲縛去興麟牢囚典獄莫重守護監官私門結縛任自捉來事係變怪所謂李姓兩班自貴曹捉來嚴査照法云故西部居幼學李圭輔卽爲定刑吏捉來推問而池興麟亦果自典獄放還故傷處看審則諸般傷痕極其狼藉李圭輔之蔑法肆虐委折旣皆平問自服固已萬萬痛惡而行宮咫尺之地犯手守直之人者尤不勝驚心所當照法嚴繩而池興麟傷處未分死生則事關人命不宜徑先勘斷圭輔辜限間嚴囚待結末依律重勘至於假稱刑隷捉囚典獄一款圭輔言內借隷憲府捉囚云故査問於憲府下隷則因本府監察李春英之分付出往江頭合力押付保授典獄云矣法府下隷之非公幹不得推捉法意甚嚴而鄕民橫侵旣係法外保授典獄尤涉駭然不可置而勿論監察李春英令該府拿問處之何如傳曰事未前聞李圭輔爲先嚴刑取招憲隷及假稱刑隷之類亦爲刑推取招監察李春英令該府嚴問捧口招以聞身爲一府之長者任其屬官之恣行非法縱隷肆虐不飭之外不知亦罪其委折都憲處卽爲問啓可也
정조 22년
尹光顔啓曰刑曹草記批旨內事未前聞李圭輔爲先嚴刑取招憲隷及假稱刑隷之類亦爲刑推取招監察李春英令該府嚴問捧口招以聞身爲一府之長者任其屬官之恣行非法縱隷肆虐不飭之外不知亦罪其委折都憲處卽爲問啓可也事命下矣問于大司憲徐龍輔處則以爲臣猥以無似之賤濫叨風憲之長尸素瘝曠無往非罪而廼者監察李春英法外捉拿鄕民事出而臣之不職之罪尤無所逃京司之非公幹而不得推捉鄕民法意至重各司拘囚之禁年前飭敎尤爲截嚴雖在閒漫諸司一有所犯尙不免違法冒禁之律況於執法之地有此前所未有駭悖之擧至登於秋曹之啓而臣則身居一府之長旣不能先事威戢又不能登時糾察致使曹啓先上問啓有命一則臣罪二則臣罪惶隕悸恐不知所對云矣敢啓傳曰知道生疎之監察設或昧例犯科爲其長官者修明府務於未然則無於古之駭擧豈在於御史裏行之列乎況是誰家之裔而恩出蔭庇則糊口越視任其抵罪何敢逃其責乎施以罷職之典雖間於長官其爲不職所失惟均憲府行公諸臺亦爲遞差
정조 22년
洪義榮以弘文館言啓曰副校理李貞運副修撰朴鍾淳旣有只推之命竝卽牌招察任何如傳曰允
정조 22년
尹光顔以義禁府言啓曰刑曹啓辭批旨內監察李春英令該府嚴問捧口招以聞事命下矣李春英今方待命拿囚之意敢啓傳曰知道
정조 22년
禁府啓目監察李春英口招云云問目內辭緣泛稱遲晩所當請刑是白乎矣旣有捧口招以聞之命上裁何如判付啓其矣身之家卽三帥八閫中一也所以詩裔而錄後出於感舊念故是隱則其矣所以持身奉公宜倍他人是去乙職忝風憲官是裏行行此非法之擧名登法曹草記其爲痛駭別有甚焉而觀其爰辭稍間於直送外邑而該隷則分明越境焉逭不能檢戢之罪乎汰去放送爲有矣將家本色守之固可令訓局傳令勸武仍令兵曹內禁衛口傳施行以爲法則伸而祿亦霑之地爲良如敎又啓目豊德府使金珠淵口招云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編且有捧口招以聞之命上裁何如判付啓後勿如是之意嚴飭附過放送爲良如敎
정조 22년
應敎韓用鐸掌令權晙校理韓致應副校理朴吉源李貞運正言洪受浩修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行八字刀割答三司曰不允五字刀割
정조 22년
掌令權晙正言洪受浩啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
行都承旨權裕牌不進行左承旨沈晉賢坐行右承旨姜彝正坐左副承旨李肇源坐直右副承旨尹光顔坐同副承旨李祉永坐直注書洪奭周病尹命烈未肅拜假注書黃基天仕李允謙仕直事變假注書黃萬齡仕
정조 22년
傳于沈晉賢曰左副承旨入侍
정조 22년
傳于沈晉賢曰違牌及不爲仕進承旨許遞前望單子入之待下批牌招察任
정조 22년
承旨前望單子入之洪明浩李肇源李祉永落點
정조 22년
傳于沈晉賢曰備局有司堂上入侍
정조 22년
傳于沈晉賢曰右承旨入侍
정조 22년
承旨前望單子入之權裕姜彝正落點
정조 22년
傳于李肇源曰故牧使洪守榮以其家繼曾之宗今也不淑而其子穉幼未堪主祀言念外氏宗事衋然而傷怛然而疚無以仰譬我慈心欲求寬慰之方未暇爲逝者而悲也葬之前固可廢祭葬後主祀之人則不可以闕如也審矣若稽伊川之捨程昻而主太中之祀有不敢遽議亦不可援引然李繼善之家宗子幼故繼善代行朱子許之以攝主但主其事名則宗子主之云者卽千古不易之正論而於禮且有之子幼則以衰抱之人爲之拜者是也蓋謂抱之者攝而行之非抱者自行也然則比之荀連之卒以荀輯而奉荀勖之祀者豈不大有間焉乎故質家親親文家尊尊此商禮姬典之所以不相沿處而因其宗子之年幼聽其尊屬之攝祀正程子所謂旁枝爲直幹朱子所謂傳重非正體而春秋傳中桓幼而隱攝雖公私之異例亦古今之通誼則此家主祀宜定攝祀之人而逝者之弟之子若有之固無容更議而旣無之矣然則奉朝賀子姓中仲子之子當攝也見方居憂而未稅服焉或曰奉朝賀子姓叔季猶在以此爲歸云而以親屬言之於逝者之子爲從祖父之親矣以從祖而攝從孫古無其例有難創行徐邈之言曰見有諸孫則使一孫攝主昉於通典卽指衆孫中只取其一之謂也初非明言其伯仲叔李之序蓋可知也且朱子卽朱惟甫之第三子振之孫也尙主其墓祭大抵長子之孫幼而無仲子之所出則取其第三子之孫而攝而行之於此足亦可按宗子年幼而名則主之者所以嚴萬世之宗統也支孫攝行而長則還之者所以權一時之制義也君命爲宗之文昭載於儀禮註疏況勳戚與大臣家祀事之稟命乎朝廷卽亦邦典予於是乎豈可無一言乎典簿洪就榮依朱文公家故事入處奉朝賀本第攝奉其祀以待長孫之長成求之禮義而允叶參之情文而無闕此意知敦寧知悉知敦寧兄弟雖緣序行之太高不得如禮攝奉自當略倣朱廟埜在傍助之規迭相佐之而月朝承候亦當勿替竝以此意知悉
정조 22년
以南兵使徐有秉狀啓甲山府人物渰死及軍餉漂失惶恐待罪事傳于姜彝正曰勿待罪事回諭
정조 22년
沈晉賢以備邊司言啓曰頃因傳敎淸北輪操設行便否關問道帥臣矣卽見平安監司閔鍾顯兵使李儒敬所報則監司以爲浹朔成霖田穀之災損民戶之漂頹家戶雖已奠接民勢尙未蘇安以近日言之雨澤慳閟各穀萎損雖幸成就未免穴農當此之時軍民裹糧赴操則民邑貽弊不些今秋巡操恐難設行云兵使以爲淸北停操旣在二十年之久雖有四朔邑操鼓鐸鐲鐃無以卞知進退坐作亦難慣熟且今年水災元非全一面懷襄被災民人之應赴操鍊者擧一道而論之不至夥多若以應赴軍兵中被災之類勿使赴操簡其旗鼓從便輪操則民情事勢恐不相妨爲辭矣軍民軫恤之責營閫何間而道臣兼管農政帥臣職在治兵其所牴牾固無足怪然特敎詢問之命卽由於漂頹之多在淸北道臣所報盛陳其赴操難便之狀則恐難强令擧行今秋淸北巡操姑爲停止官鎭門聚點及四朔邑操着念修明之意分付何如傳曰允
정조 22년
沈晉賢以兵曹言啓曰朗和門永肅門墻垣頹圮處今已修築矣宣傳官局別將衛將部將禁衛軍巡察自今日停止事分付之意敢啓傳曰知道
정조 22년
沈晉賢以禁衛營言啓曰朗和門左右墻垣頹圮處今已修築銅龍入直哨官晝察夜巡卽爲撤罷之意敢啓傳曰知道
정조 22년
沈晉賢以訓鍊都監言啓曰因兵曹草記永肅門墻垣頹圮處今已修築巡察局別將及局出身五人撤罷之意敢啓傳曰知道
정조 22년
沈晉賢以訓鍊都監言啓曰謹依義禁府啓目判付前監察李春英本局勸武軍官傳令之意敢啓傳曰知道
정조 22년
吏曹啓目粘連觀此知敦寧府事申思運上疏則以爲臣旣無敦寧則公格自在應遞亟令所司將臣見帶職名照法遞改亦爲有臥乎所旣無敦寧則揆以公格似當許遞是白乎矣重臣所帶遞仍當否事體不輕臣曹不敢擅便上裁何如啓依回啓施行爲良如敎
정조 22년
刑曹啓目罪人幼學李圭輔所由金聖才奴福金七中等嚴刑取招云云李圭輔段率往京人假稱京隷縱其庄奴任自捉來恣意縛打多施法外之刑究厥罪狀萬萬痛駭兺不喩假稱曹隷一款極口發明終不直招所當加刑取服而池興麟之被打傷損旣甚不輕姑爲嚴囚待辜限更加訊問依律重勘爲白乎旀所由金聖才段稱以官令俟候津頭合力捉來保授典獄極涉痛惡從重勘處爲白乎旀奴福金七中等段隨往圭輔惟令是從則捉來之時必不無助勢毆打之理而推諉圭輔之庄奴初無犯手云者尤爲巧惡兺除良假稱刑隷則雖爲抵賴是乎乃假稱憲隷亦皆遲晩無論刑隷憲隷其爲假托京司則一也一體照勘何如判付啓竝令依允爲旀李圭輔所爲萬萬痛惡自當待辜限照法勘斷而池哥如或終不致斃則其矣向李匡顯曳髮踢膁備施憤毒之狀與圭輔所供果然無錯與否卿等詳覈亦不可全然無罪竝以知悉擧行爲良如敎
정조 22년
司諫李翊模應敎韓用鐸掌令朴崙壽校理韓致應副校理朴吉源修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行九字刀割答三司曰不允五字刀割
정조 22년
司諫李翊模掌令朴崙壽啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬好傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令朴崙壽啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
司諫李翊模啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午七月十八日辰時上御重熙堂左承旨入侍時行左承旨洪義榮假注書黃基天記注官金景煥承膺祚以次進伏訖上曰左副承旨入侍賤臣承命出來與左副承旨蔡弘遠同爲入侍上曰臺諫檢飭具僚故拜辭自臺諫爲始合啓時行公臺諫自當入來出牌招來近來謬例也請牌啓辭還給可也上曰李春英事駭然矣向來香祗迎時見之則其相貌頗好此是李宇恒之孫乎義榮曰然矣上曰右承旨前以都承旨出官敎矣都承旨先生案不得書之乎義榮曰官敎則以都承旨爲之而未肅拜故不書於先生案矣上曰都承旨先生案蔭承旨有無考見可也命書榻敎曰都承旨左承旨同副承旨許遞前望單子入之待下批牌招察任仍命退承史以次退出
정조 22년
戊午七月十八日未時上御重熙堂右承旨入侍時右承旨李肇源假注書李允謙記注官金景煥承膺祚以次進伏訖上曰俄者傳敎之書下者朝紙謄頒時易致誤漏此皆禮經文字若或一字誤漏則亦豈成說乎肇源曰俄已招致朝報吏申明分付待其謄來後臣當逐字校準俾無疎漏之歎矣仍命退承史以次退出
정조 22년
行都承旨權裕病行左承旨沈晉賢坐行右承旨姜彝正坐直左副承旨李肇源坐右副承旨尹光顔坐直同副承旨李祉永坐注書洪奭周仕直尹命烈未肅拜假注書李弘謙仕事變假注書黃萬齡仕
정조 22년
沈晉賢啓曰臣依定式進詣仁政殿月臺入直禁軍戎器點考則皆無頉而仍以傳敎內辭意勞問則亦皆好在云矣敢啓傳曰知進
정조 22년
姜彝正啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮何以爲之敢稟傳曰當親行矣
정조 22년
姜彝正啓曰吏曹判書金文淳參判李祖承參議魚用謙牌不進推考傳旨及罷職傳旨今方捧入矣開政命下之後如是違牌不卽承膺事甚未安判書參判更卽牌招何如傳曰判堂病勢姑未差可云給由今聞承宣言參判之親病參議之身病俱難行公竝許遞參判前望單子入之待下批牌招開政
정조 22년
姜彝正啓曰吏曹參判李敬一牌不進推考傳旨今方捧入而開政命下之後如是違召不卽承膺事甚未安更爲牌招何如傳曰允
정조 22년
吏曹參判前望單子入之徐龍輔落點
정조 22년
李允謙奉命在外代以李弘謙爲假注書
정조 22년
吏批判書金文淳受由參判徐龍輔進參議未差行右承旨姜彝正進啓曰判書金文淳受由參議未差小臣獨政未安何以爲之敢稟傳曰仍爲之以宋煥箕爲大司憲李貞運爲執義洪樂游爲掌令朴宗京爲持平李魯春爲副應敎李致中爲右參贊李敬一爲禮曹參判權裕爲尙衣提調李祖承爲司譯提調李商一爲定平府使朴萬榮爲輸城察訪成均博士金元默呂榮徽學錄吳聖根以上竝單付
정조 22년
以奉常提調望筒傳于姜彝正曰本寺提擧不可數遞前提調仍任
정조 22년
再政以尹序東爲校理鄭東觀爲副校理嚴耆爲修撰具㢞爲知敦寧李晩秀爲同經筵金相儼爲司䆃僉正韓用謙爲監察朴綏源爲濟用主簿任忠白爲監役朴潤文爲黃海都事兼祭酒宋煥箕奉常提調徐龍輔以上竝單付金應柱爲假監役張至冕爲司僕正金應麟爲厚陵令朴英源爲軍資主簿李東墅爲中部令鄭時善爲典籍
정조 22년
兵批判書李時秀病參判柳誼病參議李翼晉病參知李尙度入直進行左承旨沈晉賢進大護軍申思運護軍李鼎揆洪明浩洪義榮李祖承副護軍蔡弘遠鄭尙愚魚用謙副司直趙德潤權晙尹之鉉僉知李塘以上竝單付
정조 22년
以平安監司閔鍾顯啓本嘉山郡投畀罪人李亨元物故事傳于姜彝正曰行遣者不過微事政欲從近宥放聞其身死甚爲矜惻生前罪名蕩滌依職品返葬事分付回諭道臣
정조 22년
沈晉賢以都摠府言啓曰今二十一日親行望拜禮時寶劍侍衛不可不備員而副摠管李潤慶李得濟李祖承俱有身病三員未差寶劍侍衛不得備員合有變通之道令政院稟旨變通仍令該曹卽爲口傳差出待下批牌招以爲備員寶劍侍衛之地何如傳曰允許遞前望單子入之可也
정조 22년
摠管前望單子入之都摠管具㢞崔東岳西春君爗副摠管宋鍈李鎭復李章漢落點
정조 22년
傳于姜彝正曰明日雖是望拜禮齋戒日而次對使之依例來會
정조 22년
沈晉賢以兵曹言啓曰今月二十二日二番羽林衛番次矣該番將有闕之代依例口傳差出何如傳曰允
정조 22년
兵曹口傳政事羽林將元永麟
정조 22년
沈晉賢以壯勇營御營廳言啓曰兩營牙兵捉虎封進草記批旨內允此後行獵兩營輪回與一營專當間指一定式可也事命下矣壯勇營以新設之營姑無箚着地方而前後行獵等事或伏奉特敎而擧行或稟旨而出送則比他各營有異而至於御營廳箭串牧場自是字內其所行獵之專當在所當然此後則場內行獵御營廳專當擧行恐合事宜壯勇營非特敎或稟旨不必輪回爲之以此定式施行何如傳曰允
정조 22년
判付事金憙疏曰伏以專對之命又及於臣此豈臣夢寐所到耶昨年之再叨是任也私心之驚遑慙恧有倍於乙卯之秋而纔陳血懇卽許遞免臣於伊時不勝感幸竊自以爲區區私義旣蒙我聖明垂察從今以往庶不復以此事煩瀆益添死罪臣罪上之罪不意今年此命還如昨年臣之慙恧驚遑又奚但如昨年而已耶第伏念前後呼籲皆賜體諒則今玆恩點之特下於臣者只以按次擬入卽是循例而三望之中年又較下故也以聖上日月之明豈或以臣爲必膺是命而必當是任者哉雖然臣每見賤名廁於使望則輒不覺怵然而顙有泚赧然而顔發騂蓋人之彝性根於天賦雖以如臣之不肖無狀忝厥祖先者消滅他不得矣臣言至此臣情可見伏乞天地父母更加矜察亟遞臣正使之任仍命銓曹勿復擧擬於此後以安私分千萬幸甚臣無任云云答曰省疏具悉卿懇卿之尙處鄕廬義無必然須卽捲還副予至意謝使望之點下格例所在蓋出於不獲已亦何可强所難强疏請勉副仍傳于沈晉賢曰此批答遣史官傳諭
정조 22년
吏曹參判李祖承疏曰伏以臣空疎譾劣百不猶人尋常執事之列每切僨誤之懼況於銓任豈有一分堪承之望祗緣怵畏義分出膺參政亦已屢矣昨者開政有命庚牌踵臨固當竭蹶之不暇何敢更爲丐免之計而臣之祖母年今八十有一矣氣息居常凜綴轉側亦須扶將又自數日以來素患風痺挾感闖發食飮全却症形沈篤藥餌調護惟臣一人以臣孤露情私焦灼暫刻離捨其勢末由坐犯違傲冞增罪戾宜卽陳懇而門鑰已下今始冒入文字疾聲呼籲仰冀聖慈俯垂矜憐亟遞臣所帶之職以便救護仍治臣瀆擾之罪以肅朝綱千萬幸甚臣無任云云答曰省疏具悉卿其勿辭救護
정조 22년
吏曹參判李敬一疏曰伏以臣於月前伏奉亞銓除命召牌儼臨而伊時母病患痢危劇無以離捨供職坐犯違傲特蒙天鑑之照燭卽降鞶裭之恩命至今追思惶感無地今又除旨復降開政有命在臣分義豈敢不竭蹶趨進而臣母病情雖曰比前差勝餘症尙苦眞元澌綴藥餌扶護非臣莫可目下難進之情理與前無異召命荐下末由承膺更犯逋慢之誅冞切惶霣之忱且臣於向來前判書李秉鼎之疏有不可晏然者蓋因對辨臺避忽然攙及臣名或曰憾臣次骨當面不語或曰齗齗蓄怒蓋彼乘機下石之狀其時登筵諸臣無不目覩臣不必索言而自是厥後臣果不與彼款洽則彼所云云固無足怪而第其疏中猥蒙淵衷之開納仍降諸臺遞差之命云者臣不勝駭惑伊日處分載在記注一考可知而今於歲月稍久之後忽地變幻事實粧撰爲說抑何意也臣涉世昧方冥迷途早晩顚沛固所自料而近又出入睢盱之場不思斂退之計則鋒鏑之來勢所必然臣若憑恃寵靈感激恩數從他誚謗冒進不已則臣身狼狽雖不足恤恐不保我聖上終始生成之澤臣情到此可謂窮且蹙矣玆敢披瀝肝血仰瀆崇嚴伏乞聖慈天地父母亟命鐫遞臣銓曹佐貳之任俾便救護仍治臣瀆擾之罪以肅朝綱千萬幸甚臣無任云云答曰省疏具悉卿其勿辭救護母病
정조 22년
獻納徐有聞疏曰伏以臣母自來抱病居常凜綴今當換節之時又添痰癖之症食飮全却寒熱交攻氣息奄奄委頓床玆臣方左右扶將方寸如灼目下情理實難離捨玆敢不避猥越疾聲呼籲於孝理之下伏乞聖慈特垂矜憐亟遞臣所帶之職以便救護仍治臣瀆擾之罪以肅朝綱焉臣無任云云省疏具悉爾其勿辭救護
정조 22년
應敎韓用鐸掌令朴崙壽校理韓致應副校理朴吉源正言洪受浩修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥戮之典措辭見上請逆賊尙喆追施孥戮之典措辭見上一行六字刀割答三司曰不允五字刀割
정조 22년
掌令朴崙壽正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得正夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
正言洪受浩啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
敎喬桐府使柳孝源書王若曰掌一面之關防孰非重任摠三道之舸艦尤難其人爰簡良才實循公擧眷彼喬桐重鎭殆同細柳轅門控沁都唇齒之形其地則金湯天府處湖海咽喉之要爲任也玉帳元戎節制水軍戎政兼管乎吏治撫摩島俗地利實資於人和惟其土瘠而民貧近年之凋弊莫甚嗟乎器隳而兵鈍此時之控禦誰畀惟卿韜靲令譽簪紳華閥持身謹愼脫麤習於蹶張處事綜明恢利器於盤錯亞三營而摠五衛聲望素著於師中控南銊而鎭西門才猷備試於閫外玆拔卿以京畿水軍節度使兼三道統禦使喬桐府使卿其克體予意益殫乃誠益州摠龍驤之師豈特操練之責晉陽咸繭絲之稅宜勉保障之功凡其稟裁自有常典於戲宣雄圖於仗銊壁壘之光彩重新弛主憂於聽鼙海門之風濤不動故玆敎示想宜知悉知製敎臣洪樂游製進
정조 22년
戊午七月十九日卯時上御誠正閣諸承旨持公事入侍時行左承旨沈晉賢行右承旨姜彝正左副承旨李肇源右副承旨尹光顔同副承旨李祉永假注書黃基天李允謙記注官金景煥承膺祚檢校待敎李存秀以次進伏訖晉賢彝正祉永以無公事先退肇源讀奏黃海監司李義駿狀啓水陸操停止官門聚點事知委各邑鎭事光顔讀奏忠淸監司李泰永啓本徒年罪人李東柱等限滿令該曹稟處事命分書判付訖仍命退諸臣以次退出